

NANYANG TECHNOLOGICAL UNIVERSITY

NATIONAL INSTITUTE OF EDUCATION

ASIAN LANGUAGES AND CULTURES

BACHELOR OF ARTS (EDUCATION)

(MALAY SPECIALIZATION – SECONDARY)

2012

ACF422

THE TEACHING OF MALAY LITERATURE 3

LECTURER: PUAN NOR HANISAH SAPHARI

TUTOR: PUAN AZYANTI MOHAMED MUDAKIR

13 FEBRUARI 2012

**Pakej Penilaian 4A -**

**Alternatif Asesmen Autentik Aprisiasi**

**Ahli Kumpulan:**

Hamizah Begum Binte Mohd Hanif (U1060077F)

Nurhazimah Binti Abdul Halim (087296K08)

Siti Nursyimah Binte Ismail (087334C08)

Siti Saadiah Binti Abdul Aziz (U1060273L)

Siti Zainab Binte Zainal (U1060274H)

Sri Nabilah Binte Basri (087342B08)

Kandungan

[**A. Pengenalan Pakej Penilaian A4**](#_Toc307185479)

[1.Pendahuluan](#_Toc307185480)

[2. Matlamat](#_Toc307185482)

[3. Profil Pelajar](#_Toc307185483)

[4. Teks yang digunakan sebagai Landasan Pakej](#_Toc307185484)

5. Garis masa keseluruhan Pakej Penilaian…………………………………………………………

[**B. Maklumat Terperinci Pakej**](#_Toc307185485)

[1. Aktiviti-aktiviti dan Rasional](#_Toc307185486)

[a. Minggu Pertama](#_Toc307185487)

[b. Minggu Kedua](#_Toc307185488)

[c. Minggu Ketiga](#_Toc307185489)

[d. Minggu Keempat](#_Toc307185490)

[2. Logistik](#_Toc307185491)

[3. Kewangan dan Kos Pembiayaan Pakej](#_Toc307185492)

[4. Kemahiran](#_Toc307185494)

5. Pendekatan, Kaedah & Teknik…………………………………………………………………..

6. Taksonomi Bloom..........................................................................................................................

[7. Nilai melalui Pakej Penilaian](#_Toc307185495)

[a.](#_Toc307185496)[Visi Arif Budiman](#_Toc307185496)

[b.](#_Toc307185496) *[NE](#_Toc307185496)* [(Pendidikan Nasional)](#_Toc307185496)

**C. Bahan Penilaian Pakej A4**

1. Bahan Penilaian

[a. Minggu Pertama](#_Toc307185487)

[b. Minggu Kedua](#_Toc307185488)

[c. Minggu Ketiga](#_Toc307185489)

[d. Minggu Keempat](#_Toc307185490)

2. Keberkesanan Bahan Penilaian………………………………………………………………...

**D. Darjah Keberkesanan**

1. Keaslian bentuk…………………………………………………………………………………

2. Kesesuaian faktor-faktor persekitaran………………………………………………………….

3. Hambatan Lain & Penyelesaiannya.............................................................................................

[Rumusan](#_Toc307185507)

[Lampiran](#_Toc307185508)

1. **Pengenalan**

**Pendahuluan**

Pakej penilaian yang telah dirancangkan ini disasarkan kepada para pelajar Menengah 3 yang mengambil sastera elektif. Pakej ini akan dijalankan selama 4 minggu yang mana 2 jam setiap minggu akan diperuntukkan untuk aktiviti-aktiviti yang telah dirancangkan. Pakej ini dilabelkan Pakej 4A. Kegiatan pembelajaran ini memfokuskan pada *Asesmen* yang *Alternatif*, *Autentik* dan menuju ke arah *Apresiasi* sastera.

Proses penilaian yang dilakukan selalunya menekankan pada penguasaan konsep yang dijaringkan dengan objektif sebagai alat ukurnya. Dengan ini, Pakej 4A dapat merealisasikan proses penilaian supaya guru berasa lebih bermotivasi untuk membuat penilaian. Tambahan pula, para palajar akan lebih teruja untuk menjalani kaedah penilaian yang bersifat alternatif, autentik dan pada masa yang sama dapat memupuk rasa kecintaan terhadap sastera.Pakej 4A ini bersifat fleksibel. Guru dapat mengubahsuai urutan 4A ini untuk kegunaan setiap teks yang ingin diajarkan.

**Matlamat**

Para pelajar diharapkan akan dapat menguasai unsur-unsur sastera seperti latar, plot dan perwatakan dalam teks yang dipilih, serta meraih nilai menerusinya. Selain ini, mereka juga akan melakukan aktiviti-aktiviti tersebut dalam suasana yang menyeronokkan, justeru, dapat terlibat dalam ‘Apresiasi Sastera’. Matlamat pakej 4A ini berdasarkan peringkat-peringkat Taksonomi Bloom. Penilaian-penilaian yang dikendalikan secara bertahap-tahap mengikut peringkat Bloom ini. Seperti yang dilakarkan dalam Sukatan Pelajaran, pakej ini bertujuan untuk:

1. Membentuk pelajar agar dapat memahami dan menghayati unsur-unsur dan nilai-nilai murni dari segi moral
2. Memahami isi dan menganalisis aspek sastera
3. Membuat interpretasi dan memberikan respons yang sesuai tentang teks sastera secara tersusun dan meyakinkan

Pada akhir pakej penilaian ini, diharapkan objektif-objektif berikut dapat dicapai:

1. Guru dapat menilai dan memantau penyedaran dan amalan sifat-sifat murni di kalangan pelajar.
   * Pelajar dapat menyedari dan mengamalkan sifat-sifat murni dalam kehidupan seharian mereka.
   * Ini diharapkan dapat diraih agar ia dapat disampaikan melalui nilai-nilai moral yang dicerminkan melalui karya sastera.
2. Guru dapat menilai dan mengenal pasti agar pelajar dapat menjadi insan yang berminat dan menghayati bahan kesusasteraan yang bermutu.
   * Ini diharapkan dapat dipupuk melalui pengendalian aktiviti-aktiviti dalam pakej penilaian A4 ini agar pelajar terus menerus mengapresiasi sastera pada masa akan datang.
3. Pelajar dapat menilai apa yang dapat difahami, dikumpul dan dipertimbangkan maklumat secara kritis dan analitik akan buah fikiran yang terdapat dalam cerpen tersebut.
   * Ini diharapkan dapat dipupuk di kalangan pelajar supaya mereka senantiasa mempunyai kemahiran berfikir secara kritis dan analitik.
4. Guru dapat menilai keberkesanan aktiviti-aktiviti dalam pakej A4 sama ada aktiviti-aktiviti dapat mengekalkan, menyuburkan dan memperkembangkan minat para pelajar terhadap kesusasteraan.
   * Pelajar dapat menggabungjalinkan pengalaman yang akan diraih dengan teks yang telah dipelajari melalui aktiviti-aktiviti dalam pakej penilaian A4.
5. Pelajar dapat membuat penilaian terhadap mutu sesuatu karya sastera dan menghasilkan karya sastera yang sepadan dengan kemampuan pelajar.
   * Pelajar dapat rasa percaya diri dan berkeyakinan diri.
   * Pelajar dapat menyemai semangat berkumpulan, sikap toleransi, kerjasama serta komunikasi yang efektif melalui aktiviti secara individu dan berkumpulan.

**Profil Pelajar**

Profil pelajar merupakan faktor yang penting sebagai suatu pra-syarat sebelum guru merancang sebuah pengajaran itu.Guru harus bersifat sebagai penggali minat para pelajar dan menanggapi minat para pelajar terhadap sastera. Aktiviti-aktiviti yang dirancangkan perlu disesuaikan mengikut kebolehan dan minat pelajar agar tiada pelajar yang mungkin terasa seperti ‘diasingkan’ daripada pengajaran tersebut. Terdapat dua belas pelajar Menengah Tiga Ekspres yang mengambil subjek sastera elektif ini dan mereka gemar menghadiri kelas-kelas sastera. Bagi pakej ini, para pelajar merupakan mereka yang berkebolehan sederhana serta mereka yang mempunyai kecerdasan pelbagai (MI). Mereka mempunyai kecerdasan visual, kinestetik, muzikal, interpersonal dan intrapersonal.

Dengan menimbangkan profil pelajar, aktiviti-aktiviti yang dirancangkan perlu disesuaikan mengikut kecerdasan yang pelbagai di kalangan para pelajar. Sebagai contoh, para pelajar akan melalui aktiviti mendengar lagu dan ini dapat merangsang minat mereka yang mempunyai kecerdasan pelbagai. Bagi mereka yang mempunyai kecerdasan interpersonal, tugasan-tugasan berkumpulan ada dijalankan. Yang pentingnya, setiap keperluan dan minat para pelajar ditimbangkan dan pengajaran disesuaikan berdasarkan ini. Dengan ini, kesemua pelajar dapat meraih manfaat serta matlamat pengajaran dapat tercapai.

Di samping itu, para pelajar mempunyai beberapa pengetahuan sedia ada yang dapat melicinkan aktiviti-aktiviti yang disarankan dalam pakej 4A ini. Para pelajar pernah melakukan kerja secara berpasangan dan berkumpulan. Mereka pernah didedahkan kepada penyusunan grafik. Kesemua pelajar juga pernah mempelajari mengenai pelbagai aspek sastera seperti tema, persoalan dan perwatakan. Mereka sudahpun membaca dan memahami teks cerpen ‘Menatap Wajahnya’ yang mendasari pakej penilaian 4A ini. Mereka pernah diajar teknik penulisan sajak dan pernah didedahkan kepada teknik perbincangan MI (*think-pair-share*). Para pelajar turut pernah belajar teknik menjawab I.H.C.R (Isi-Huraian-Contoh-Rumusan) dan mengetahui fungsi dan peranan perbahasan untuk sesi perbahasan pada minggu terakhir pakej 4A ini. Para pelajar pernah menjalani aktiviti APC (Asesmen-Plot&Pengajaran-Cerita), ATM(Asesmen-Tonton-Menulis) dan ABC(Asesmen-Bahas-Cemerlang) sepertimana yang dilakarkan dalam pakej 4A ini pada minggu kedua, ketiga dan keempat.

**Teks**

Bahagian ini mengetengahkan teks cerpen ‘Menatap Wajahnya’ yang boleh didapati di dalam buku antologi ‘Anak Laut’ yang digunakan sebagai landasan pakej penilaian 4A ini. Bahagian ini didahului dengan mengupas tema, persoalan dan perutusan teks cerpen ini. Setelah itu, sebab-sebab pemilihan teks dan aspek perspektif atau interpretasi kumpulan mengenai cerpen ini akan dibincangkan.

**Analisis Teks**

Tema

Kumpulan merasakan bahawa tema yang ingin diketengahkan penulis adalah kegigihan dan ketabahan seorang remaja menempuh cabaran dan dugaan dalam hidupnya. Teks cerpen mengisahkan tentang kehidupan malang watak utama iaitu Muliati di mana beliau telah menjadi cacat dan keluarganya terkorban dalam kecelakaan jalan raya. Namun begitu, dengan dorongan gurunya Cikgu Balkis, Muliati sangat rajin berusaha untuk menguatkan diri untuk meneruskan hidupnya dan beliau sabar menempuhi pelbagai cabaran dalam kehidupannya sehinggalah beliau mencapai kejayaan iaitu memperolehi ijazah di universiti.

Persoalan

Terdapat sekurang-kurangnya dua persoalan yang dapat ditemui dalam cerpen ini. Pertama adalah persoalan pengorbanan seorang guru iaitu Cikgu Balkis yang sangat menyayangi anak muridnya sehinggakan sanggup meluangkan masa untuk memberi dorongan dan kasih sayang yang amat diperlukan Muliati, terutamanya setelah keluarga Muliati terkorban dan Muliati telah menjadi cacat dan tiada semangat untuk hidup lagi.

Persoalan kedua adalah kegigihan atau kesungguhan yang perlu wujud untuk berjaya dalam kehidupan. Persoalan ini dicontohi oleh watak Muliati yang akhirnya berjaya ke menara gading setelah beliau belajar dengan bersungguh-sungguh dan tidak patah semangat untuk meneruskan kehidupannya.

Watak dan Perwatakan

*Muliati*

Muliati merupakan anak yatim piatu setelah ibu, ayah dan tiga adiknya terkorban dalam kemalangan jalan raya. Kedua-dua kaki cacat dan tangan kiri kudung akibat kecelakaan sewaktu menyertai ekspedisi. Muliati sangat menyayangi Cikgu Balkis yang memberi dorongan hingga dia berjaya ke universiti. Beliau juga berjaya memperolehi ijazah kepujian dari universiti.

*Cikgu Balkis*

Beliau merupakan bekas guru Muliati sewaktu Muliati di tingkatatan 2. Beliau baik hati, tabah, penyayang dan sanggup berkorban untuk memastikan anak muridnya berjaya dalam kehidupan. Beliau bersabar menanti kelahiran anak pertamanya setelah lima tahun berkahwin. Namun beliau telah menghidap penyakit ganjil dan perlu menerima rawatan di London. Cikgu Balkis menghargai kejayaan Muliati dalam pelajarannya.

Plot

*Permulaan*

Penulis memperkenalkan watak Muliati dan Cikgu Balkis yang saling merindui dan menyayangi antara satu dengan lain kerana sudah lama tidak bertemu. Muliati ingin bertemu dengan gurunya apabila mendapat tahu berita duka tentang gurunya.

*Perkembangan*

Muliati kecewa apabila Cikgu Balkis tidak mahu bertemunya kerana tidak mendapat izin daripada suaminya dan ingin menumpukan perhatian kepada anak yang baru lahir.

*Perumitan*

Muliati terkenang kecelakaan yang dihadapi, kasih saying, dan pengorbanan Cikgu Balkis. Berkat dorongan gurunya Muliati Berjaya di universiti.

*Klimaks*

Muliati mendapat berita tentang penyakit yang dihidapi gurunya dan kini menerima rawatan di London.

*Peleraian*

Ucapan tahniah daripada Cikgu Balkis dan berharap Muliati berdoa agar Cikgu Balkis Berjaya dalam pembedahannya.

Mesej

Terdapat pelbagai mesej yang dapat diraih dari teks cerpen ini. Antaranya adalah kepentingan menghormati guru dan juga keperluan gigih berusaha untuk mencapai kejayaan.

Nilai

Terdapat lebih kurang empat nilai yang dapat dikupas dari teks cerpen ‘Menatap Wajahnya’ ini. Keempat-empat nilai tersebut adalah kasih sayang, hemah tinggi, berdikari dan rajin berusaha.

Latar

*Tempat*

Universiti, sekolah menengah

*Masa*

Empat tahun (Muliati memasukit universiti hingga tamat pengajiannya)

*Masyarakat*

Warga kampus Muliati menuntut yang bersifat individualistik, mengejar masa dan sentiasa sibuk. Warga sekolah di tempat Muliati belajar cemburu dan fitnah dan tidak suka perhubungan Muliati yang mesra dengan Cikgu Balkis. Masyarakat dalam teks cerpen ini juga amat menghargai pengorbanan atau budi baik dan mementingkan peranan atau kehadiran seorang guru.

**Dasar Pemilihan Teks**

Teks ini dipilih untuk mendasari pakej penilaian 4A ini kerana teks ini mudah dikaitkan dengan pengetahuan sedia ada pelajar. Teks ini juga membolehkan pelbagai jenis penilaian dilakukan berdasarkan teksnya seperti aspek tema dan persoalannya.Teks ini menyampaikan kisah tentang kehidupan seorang pelajar yang malang dan cacat namun sungguh gigih berusaha sehingga memperolehi kejayaan.

Teks ini pun sesuai dengan dunia pelajar kerana ia melakarkan konteks atau budaya masyarakat di sekolah. Di samping itu, teks cerpen ini turut mengandungi nilai-nilai kemanusiaan yang dapat diajarkan kepada para pelajar. Ia juga mengandungi persoalan dan tema yang penting yang dapat dipelajari untuk meningkatkan motivasi pelajar untuk belajar.

**Perspektif Kumpulan**

Kumpulan ini merasakan bahawa teks cerpen ini sangat relevan dan sesuai untuk digunakan sebagai dasar pakej penilaian A4 di mana pelajar dapat mengaitkan dengan pengetahuan sedia ada mereka. Di samping itu, terdapat pelbagai nilai-nilai moral yang dapat dicontohi dalam teks cerpen ini terutamanya nilai-nilai yang wujud dalam watak utama yakni Muliati. Teks cerpen ini turut dipilih kerana ia memaparkan latar masyarakat yang rajin berusaha dengan gigih dan menghargai pengorbanan atau jasa baik seseorang.

**Garis Masa**

|  |  |  |  |
| --- | --- | --- | --- |
| **Minggu** | **Jenis Penilaian** | **Aspek Sastera** | **Aktiviti-aktiviti** |
| 1 | Informal/ Formatif   * Pengamatan Guru * Penilaian Rakan * Penilaian Individu (Renungan) | * Tema * Persoalan * Watak * Perwatakan | A3D (Asesmen 3D)   * *Wordsplash* * Peta Minda * Topeng |
| 2 | Informal/ Formatif   * Pengamatan Guru * Penilaian Rakan * Penilaian Guru (tugasan rumah – Sajak) | * Plot * Latar * Nilai * Pengajaran | AJC (Asesmen Jalan Cerita)   * *Storyboard* * Laguku Bercerita * Jaluran Komik * Penulisan Sajak (tugasan rumah) |
| 3 | Formal/ Formatif   * Pengamatan Guru * Penilaian Kendiri * Penilaian Guru | * Latar * Watak * Persoalan | ATM (Asesmen Tonton Menulis)   * Ujian Tonton Menulis * Apresiasi Sajak * Persiapan ABC (Minggu 4) |
| 4 | Formal/ Sumatif   * Pengamatan Guru * Penilaian Kendiri * Penilaian Guru | * Tema * Persoalan * Plot * Latar * Nilai * Watak | ABC (Asesmen Bahas Cemerlang)   * Lakaran Idea ABC * 2 Sesi Perbahasan * Aktiviti Pasca ABC |

**B. Maklumat Terperinci**

**Aktiviti-Aktiviti dan Rasional**

Aktiviti-aktiviti yang telah dirancangkan perlu mempunyai rasional di sebaliknya, agar,

pertama; matlamat pengajaran dapat tercapai, serta, keduanya; para pelajar dapat memahami mengapa mereka melakukan sesuatu aktiviti itu. Justeru, guru hendaklah melakukan perancangan yang teliti semasa pemilihan aktiviti-aktiviti bagi meyokong matlamat penagajaran secara keseluruhannya.

**Minggu Pertama**

**4A – A3D (Asesmen 3D)**

|  |  |
| --- | --- |
| Alternatif | Produk kreatif berbentuk visual |
| Asesmen | Formal (Berkumpulan) & Informal (Renungan Individu) |
| Autentik | Mencorakkan bahan maujud |
| Apresiasi | Bentuk dan warna |

|  |  |
| --- | --- |
| **Aktiviti-aktiviti** | **Rasional** |
| * Menonton Klip video dan mengaitkannya dengan cerpen ‘Menatap Wajahnya'. | * Bagi menarik minat para pelajar dan memupuk nilai-nilai murni seperti kasihan dalam diri para pelajar. |
| * Perkongsian pengalaman pelajar mengenai isu ketabahan (tema cerpen) | * Bagi memupuk penghayatan para pelajar terhadap cerpen |
| * Mencari persoalan-persoalan dalam cerpen | * Bagi meningkatkan pemahaman para pelajar terhadap teks |
| * Perbincangan mengenai watak dan perwatakan dalam cerpen | * Bagi meningkatkan pemahaman para pelajar terhadap teks |
| * Pembentangan berkumpulan berdasarkan tugasan berkumpulan sebelumnya | * Bagi meningkatkan keyakinan diri para pelajar |
| * Menghiasi topeng | * Bagi merangsang mereka yang bersifat visual dan kinestetik |
| * Pembentangan Kreatif Menggunakan Topeng | * Bagi mencungkil kreativiti para pelajar |

Pada minggu pertama ini, aktiviti-aktiviti yang telah dilakarkan ini berkesinambungan dan, dapat dikesan bahawasanya, pada akhir pengajaran, objektif utama guru adalah supaya para pelajar dapat menguasai tema dan persoalan-persoalan dalam cerpen menerusi pelbagai aktiviti-aktiviti yang seronok yang dapat memancing minat para pelajar.

**Minggu Kedua**

**4A – APC (Asesmen-Plot&Pengajaran-Cerita)**

|  |  |
| --- | --- |
| Alternatif | Produk kreatif berbentuk visual |
| Asesmen | Formal (Individu / Berpasangan) |
| Autentik | Mencipta papan cerita dan dialog komik |
| Apresiasi | Keratan-keratan gambar |

|  |  |
| --- | --- |
| **Aktiviti-aktiviti** | **Rasional** |
| * Menonton klip video dan mencungkil mesej yang terkandung | * Bagi menarik minat pelajar |
| * Menghasilkan *storyboard* | * Bagi membolehkan pelajar mengingati rentetan plot dengan cara yang memberangsangkan |
| * Lintasan galeri | * Bagi menjalankan penilaian rakan sebaya agar kekuatan dan kelemahan pelajar dapat diketahui |
| * Mengaitkan mesej lagu yang didengarkan dengan perutusan dalam cerpen | * Bagi membolehkan para pelajar memahami teks dengan lebih mendalam |
| * Lembaran kerja- jaluran komik | * Bagi memupuk nilai-nilai murni dalam diri pelajar |

Pada minggu kedua ini, fokus pengajaran pula ditumpukan pada unsur plot dan rentetan peristiwa dalam cerpen, dengan penglibatan para pelajar dalam aktiviti-aktivit yang menyeronokkan.

**Minggu Ketiga**

**4A – ATM (Asesmen-Tonton-Menulis)**

|  |  |
| --- | --- |
| Alternatif | Berbentuk pandang dengar |
| Asesmen | Formal (Individu) |
| Autentik | Dirakam mengikut urutan soalan |
| Apresiasi | Klip-klip video |

|  |  |
| --- | --- |
| **Aktiviti-aktiviti** | **Rasional** |
| * Menonton klip video | * Bagi menarik minat para pelajar |
| * Lembaran kerja berdasarkan klip video yang dihasilkan guru | * Bagi merangsang pelajar yang bersifat visual |
| * Aktiviti Apresiasi Sajak | * Bagi meningkatkan penghayatan para pelajar terhadap sajak |
| * Penerangan mengenai aktiviti perbahasan yang bakal dijalankan | * Bagi menyediakan para pelajar dari segi mental untuk menjalani aktiviti perbahasan yang bakal dijalankan |

Pada minggu ketiga ini, aktiviti-aktiviti yang telah dilalui oleh para pelajar pada minggu sebelumnya itu dapat mempersiapkan mereka untuk melakukan aktiviti yang akan ditempuhi. Aktiviti-aktiviti yang telah dilakarkan ini lebih terjurus kepada penghayatan dan apresiasi sastera secara total. Ini juga akan menjadi sebagai landasan bagi para pelajar untuk menjalani aktiviti pada minggu keempat yang merupakan tunggak dalam pakej penilaian kerana ia adalah seperti ‘penutup’ yang unik dalam pakej ini.

**Minggu Keempat**

**4A – ABC (Asesmen-Bahas-Cemerlang)**

|  |  |
| --- | --- |
| Alternatif | penyampaian kemahiran-kemahiran taksonomi secara lisan |
| Asesmen | formal (individu/kumpulan) |
| Autentik | turut membangun keyakinan diri (*public speaking*) |
| Apresiasi | aspek-aspek yang pernah dipelajari |

|  |  |
| --- | --- |
| **Aktiviti-aktiviti** | **Rasional** |
| * Lakaran Idea ABC | * Bagi membolehkan pelajar menggabungjalin kajian analisis yang telah dijalankan sebagai tugasan rumah sebelum pelajaran ini. |
| * Aktiviti perbahasan | * Bagi melatih dan menilai keyakinan pelajar ketika melibatkan diri dalam pengucapan awam. |
| * Aktiviti Pasca ABC | * Bagi melatih pelajar berkongsi pandangan dan pada masa yang sama meningkatkan keyakinan pelajar untuk menyumbang suara secara lisan. |

Aktiviti bagi minggu keempat ini berfungsi sebagai ‘penutup’ pada keseluruhan pakej penilaian, dan lebih terserlah aspek apresiasi sastera.

**Kemahiran**

Dalam menjalankan kegiatan-kegiatan yang telah dirancangkan ini, secara tidak langsung, beberapa jenis kemahiran akan timbul, dan sukar untuk membuat garis pemisah antara kemahiran-kemahiran tersebut kerana beberapa kemahiran akan timbul serentak dalam sesuatu aktiviti itu. Sewaktu melakarkan kegiatan-kegiatan bagi para pelajar, guru perlu menimbangkan kemahiran-kemahiran yang termaktub agar ia dapat memberikan nilai tambah kepada para pelajar. Kemahiran-kemahiran yang dapat dikesan dalam pakej penilaian ini ialah kemahiran mendengar, bertutur, berfikir, afektif, psikomotor dan bekerjasama.

* + 1. Kemahiran Mendengar

Mendengar ialah salah satu proses komunikasi dalam pembelajaran. Mendengar merupakan proses rangsangan di mana pelajar menerima maklumat yang disampaikan. Proses mendengar yang berkesan akan membantu pelajar mengikuti pelajaran, memahami, mengingat dan membuat catatan. Dalam pakej penilaian ini, kemahiran mendengar melibatkan kebolehan para pelajar untuk mendengar arahan-arahan guru dan bertindak secara selayaknya.

* + 1. Kemahiran Bertutur

Kemahiran bertutur melibatkan kebolehan para pelajar untuk meluahkan pendapat-pendapat dan idea-idea mereka dalam bentuk lisan. Ia juga dapat merangsang mereka yang mempunyai kecerdasan verbal (MI). Dalam pakej penilaian ini, para pelajar akan terlibat dalam perbincangan-perbincangan secara berkumpulan, serta perkongsian-perkongsian bersama seluruh kelas mengenai hasil kerja mereka. Ini dapat merangsang kemahiran bertutur mereka.

* + 1. Kemahiran Berfikir

Kemahiran berfikir merupakan suatu kemahiran yang amat penting dalam pengajaran. Jika kemahiran ini dapat dirangsang secara berkesan di kalangan para pelajar, ia akan membolehkan mereka untuk menjana idea secara kritis dan kreatif agar dapat memberikan penyelesaian kepada persoalan yang diberikan. Dalam pakej penilaian ini, terdapat alat-alat kemahiran berfikir yang dapat merangsang kemahiran berfikir di kalangan para pelajar, seperti penggunaan soalan bertumpu dan bercapah.

* + 1. Kemahiran Afektif

Kemahiran afektif melibatkan emosi para pelajar. Para pelajar akan berasa tersentuh dan mempunyai sikap empati terhadap perihal orang lain. Dalam pakej penilaian ini, para pelajar dapat meletakkan diri mereka dalam watak-watak yang terlibat dalam cerpen ini dan mendalami perwatakan mereka. Justeru dengan ini, mereka dapat merasakan apa yang dilalui oleh watak-watak tersebut.

* + 1. Kemahiran Psikomotor

Kemahiran psikomotor melibatkan pergerakan berdasarkan aktiviti-aktiviti yang dijalankan. Dalam pakej penilaian ini, para pelajar akan membuat pergerakan, umpamanya, semasa aktiviti menghiasi topeng dan lintasan galeri. Aktiviti-aktiviti ini tidak akan membosankan para pelajar, malahan dapat merangsang mereka yang berkecerdasan kinestetik.

* + 1. Kemahiran Bekerjasama

Kemahiran bekerjasama merupakan suatu aspek penting dalam pembelajaran koperatif. Para pelajar dikehendaki untuk bekerjasama dalam kumpulan untuk mencapai matlamat yang sama. Para pelajar perlu bersikap lebih demokratis dan bertolak ansur sesama rakan. Dalam pakej penilaian ini, tugasan-tugasan berkumpulan akan membantu merangsang kemahiran bekerjasama antara para pelajar mahupun antara guru dan pelajar.

**Kewangan & Kos**

Sebelum menjalankan pakej penilaian ini, kami harus memperuntukkan dana untuk menampung kos yang diperlukan bagi menjalankan aktiviti-aktiviti yang telah dirancangkan. Kos diperlukan bagi aktiviti-aktiviti yang dijalankan seperti pada minggu pertama, iaitu bagi A3D. Sebanyak lima puluh dolar (S$50) diperlukan untuk membeli dan menyediakan bahan-bahan untuk aktiviti penghasilan topeng untuk minggu pertama agar aktiviti-aktiviti yang dirancangkan dapat dijalankan. Ada pula kos untuk membiayai penyalinan lampiran yang perlu diberikan kepada pelajar andai kata guru perlu membawa kertas mereka sendiri untuk membuat penyalinan atau pencetakan di sekolah dan sebagainya. Kos ini juga termasuk bahan-bahan lain seperti pena pewarna, tac biru dan kertas sebak.

**Logistik**

Kami perlu meneliti tempat yang sesuai serta memastikan alat-alat pengajaran yang diperlukan berfungsi dengan baik supaya aktiviti-aktiviti yang telah dirancangkan dapat berjalan dengan lancar dan tiada kegenjotan yang akan dialami. Pakej penilaian ini menekankan pada penggunaan IT, oleh ini, perlu dipastikan bahawa alat-alat IT tersebut berfungsi dan dapat membantu dalam pengajaran. Selain ini, suasana pengajaran dalam kelas juga perlu bersifat aman dan tenteram agar dapat menyokong pembelajaran. Justeru, guru perlu bersikap proaktif dengan memastikan perkara-perkara tersebut tidak akan menganggu keberkesanan pengajaran.

Di samping itu, berikut adalah senarai bahan-bahan yang diperlukan untuk aktiviti-aktiviti dari minggu pertama hingga yang keempat:

|  |  |
| --- | --- |
| **Minggu** | **Bahan-Bahan** |
| **Minggu Pertama** | * Buku Teks Antologi Anak Laut * Papan Tulis  1. marker 2. tac biru 3. topeng 4. bahan-bahan pewarna 5. Batang ais krim 6. *post-it* |
| **Minggu Kedua** | * Komputer * Kertas Sebak * Pena penanda berwarna * Perekat * Gunting * Suratkhabar & Majalah |
| **Minggu Ketiga** | * 3 klip video untuk ATM * Kertas soalan ATM * Sinaran pancaran lampu berwarna (projektor) |
| **Minggu Keempat** | * Papan Julat * Jam randik * Loceng * Papan tulis * Marker * Helaian Undi |

**Pendekatan, Kaedah & Teknik**

Pendekatan

Pendekatan itu merupakan tata kerja bagi memahami sesuatu. Terdapat lebih kurang tiga pendekatan yang mendasari pakej penilaian 4A ini. Pakej penilaian 4A ini lebih menggunakan pendekatan struktural iaitu mengkaji struktur atau aspek-aspek sastera. Pendekatan Struktural ini cenderung membicarakan elemen-elemen fizikal yang membina kesusasteraan ini seperti aspek tema dan perwatakan. Antara unsur fizikal sastera yang lain adalah watak, latar, teknik yang membangun teks sastera itu dan penyampaian isi teks cerpen yang dijadikan landasan pakej penilaian 4A ini. Misalnya, penilaian aktiviti-aktiviti yang dikendalikan pada minggu pertama dalam pakej ini lebih bertumpu kepada aspek sastera tema, persoalan dan perwatakan yang terdapat dalam teks cerpen ‘Menatap Wajahnya’ ini.

Di samping itu, pakej ini juga didasari dengan pendekatan sosiologi. Pendekatan sosiologi digunakan apabila melihat karya sastera sebagai testamen budaya kesenian dan gaya hidup. Ini termasuklah pengkajian latar masyarakat, tempat dan masa yang wujud dalam teks cerpen ini. Sebagai contoh, teks cerpen ini memberi gambaran latar masyarakat yang sangat mementingkan pembelajaran untuk memperolehi kejayaan. Ia melambangkan budaya sekolah di mana watak Muliati pernah bersekolah dan juga tempat universiti di mana Muliati akhirnya mendapatkan ijazah.

Pakej penilaian 4A ini juga mengaplikasikan pendekatan estetika di mana karya sastera dinikmati sebagai hasilan seni. Pendekatan estetika sangat mencerminkan keindahan sebuah teks kesusasteraan dan membolehkan pelajar menilai aspek isi dan bentuk karya sastera secara terperinci. Ini dapat dilihat pada minggu terakhir pakej penilaian 4A ini sewaktu pelajar melalui sesi perbahasan secara berkumpulan.

Kaedah

Kaedah pengajaran merupakan jalan atau proses pengajaran yang perlu dilaksanakan. Ini bermaksud setelah penentuan pendekatan yang ingin digunakan, maka pelaksanaan pendekatan itu menggunakan kaedah yang sesuai. Terdapat lebih kurang lima kaedah yang boleh digunakan yang relevan dan sesuai untuk pakej penilaian 4A ini. Antaranya adalah kaedah struktural yakni pengajaran elemen-elemen yang dapat membangunkan karya sastera. Misalnya, aktiviti penghasilan topeng pada minggu pertama pakej 4A ini di mana watak dan perwatakan ingin diajarkan.

Kaedah mengalami dan menghayati turut digunakan dalam pakej 4A ini kerana kaedah ini mementingkan kebolehan para pelajar untuk menghayati dan mengalami unsur-unsur yang terkandung dalam karya sastera. Ini jelas digunakan pada minggu ketiga pakej 4A ini dimana kegiatan mendeklamasikan sajak dijalankan. Kaedah berfokus turut diaplikasikan kerana ia cenderung membicarakan karya sastera secara terperinci melalui kegiatan seperti sesi perbahasan pada minggu terakhir. Kaedah eklektik turut dikendalikan di mana banyak aspek sastera dapat diajar sekaligus pada setiap minggu. Contohnya adalah pada minggu kedua di mana aspek plot, latar dan nilai ingin dan boleh disampaikan pada minggu tersebut. Akhir sekali adalah kaedah komunikatif iaitu interaksi dua hala sama ada antara pelajar dan guru ataupun di kalangan pelajar. Kaedah ini jelas digunakan pada minggu pertama pakej 4A.

Teknik

Terdapat lima jenis teknik yang digunakan untuk melicinkan kaedah pengajaran yang telah dirancang. Kelima-lima teknik ini termasuk teknik berkaitan dengan pengetahuan bahasa, teknik kemahiran mendengar dan bertutur, teknik kemahiran membaca dan menulis, teknik kemahiran afektif dan psikomotor dan juga teknik kemahiran berfikir dan bekerjasama.

**Taksonomi Bloom**

Kini terdapat enam peringkat Taksonomi Bloom iaitu peringkat mengingat, memahami, mengaplikasi, menganalisa, menilai dan mencipta. Peringkat-peringkat ini jelas disusun dalam pakej 4A ini secara sistematik dari minggu pertama hinggalah ke minggu keempat.

**Nilai-nilai**

Arif Budiman

Ciri-ciri Arif Budiman ialah insan yang berilmu pengetahuan dan yang berbakti kepada masyarakat. Oleh yang demikian, melalui pakej ini, kami telah berusaha untuk memastikan bahawa para pelajar akan dapat menghayati nilai-nilai dan budaya yang terkandung dalam sastera Melayu, dan kerelevanannya dalam konteks masyarakat majmuk di Singapura.

Selain daripada membimbing para pelajar menjadi individu yang berarah kendiri, kami juga akan berusaha untuk memastikan agar para peserta disemaikan dengan nilai yakin diri, dan menjadi penyumbang yang aktif dan bertanggungjawab dalam proses pembelajaran mereka, contohnya, melalui aktiviti sumbang saran, perkongsian dan sebagainya. Melalui aktiviti-aktiviti ini juga, para peserta akan dapat dipupuk dengan nilai hormat-menghormati dan berhemah dalam memberi pendapat.

Para pelajar juga akan dipupuk menjadi individu yang prihatin tentang masyarakat sekeliling mereka, juga peranan yang boleh mereka mainkan untuk menjadi anggota masyarakat. Hasilnya bakal dapat diukur berdasarakan aktiviti-aktiviti yang akan mereka hasilkan, yang dapat membuat mereka peka tentang keadaan masyarakat.

Diharapkan dengan usaha kami ini, para pelajar akan dapat mendapat manfaatnya dan menjadi individu yang lebih bersedia dalam menghadapi kehidupan bermasyarakat. Lebih daripada itu, nilai-nilai ini juga akan membimbing mereka menjadi warga negara yang berbakti dan berupaya menyumbang pada keharmonian kemakmuran negara.

### *NE* (Pendidikan Nasional)

Terdapat beberapa nilai Pendidikan Nasional yang terkandung dalam pakej penilaian 4A yang telah dilakarkan ini. Antaranya adalah dengan penglibatan guru dan pelajar dalam sesi penilaian yang dijalankan pada keempat-empat minggu pakej 4A ini dijalankan. Kumpulan merasakan bahawa ia pastinya dapat memupuk sifat kesefahaman di antara guru dan pelajar di samping mengapresiasi dan menghayati kegiatan-kegiatan yang dapat melestarikan sastera di dalam kelas. Di samping itu, kumpulan mengharapkan agar pakej penilaian 4A ini dapat lebih mendekatkan diri para pelajar kepada nilai-nilai murni dan kemasyarakatan yang wujud yang mungkin tidak mereka sedari di Singapura seperti nilai- saling bekerjasama dan memahami antara guru dan pelajar. Mereka akan lebih menghargai kepelbagaian keistimewaan yang wujud dalam masyarakat Singapura. Ini bersesuaian dengan nilai yang menyatakan “We must preserve racial and religious harmony – We value our diversity and are determined to stay a united people”. Guru harus sentiasa mengingatkan pelajar bahawa walaupun mereka mengendalikan aktiviti-aktiviti dan tugasan-tugasan yang berlainan, mereka tetap bersifat saling menghormati dan menghargai antara satu sama yang lain, sama ada antara guru dengan pelajar mahupun di kalangan pelajar itu sendiri.

Dengan hanya bekerjasama menyelesaikan tugasan mahupun bagi menyelesaikan aktiviti berkumpulan, satu lagi nilai NE dipupuk iaitu, “United, determined and well-prepared, we have what it takes to build a bright future for ourselves, and to progress together as one nation.” Penilaian rakan sebaya sudah memastinya akan memupuk sifat kesatuan dan kesungguhan dalam diri para pelajar terutamanya kerana mereka perlu bekerjasama dan menyumbang secara positif dalam kumpulan mereka masing-masing seperti pelaksanaan aktiviti menghasilkan topeng mahupun sesi perbahasan. Para pelajar juga akan belajar berdikari dan menyedari bahawa bagaimana persediaan yang secukupnya boleh membantu mereka di masa hadapan. Diharapkan pakej penilaian 4A ini akan dapat memupuk pemikiran yang kritis dan melahirkan pelajar yang kritikal serta kreatif. Kemahiran inilah yang ingin dicapai dan dilaungkan dalam salah satu dari nilai NE yakni “No one owes Singapore a living- We find our own way to survive & prosper, turning challenge into opportunities.”

Pakej penilaian 4A ini juga mencerminkan “HEADS, HEART, HAND FRAMEWORK”. Sebagaimana yang dapat dilihat dari carta di bawah ini, pakej 4A ini melengkapi prinsip dimana terdapat penggabungjalinan antara usaha guru, pelajar dan masyarakat. Diharapkan setelah pakej penilaian 4A dikendalikan agar pelajar dapat lebih peka dan sensitif terhadap masyarakat di sekelilingnya. Pakej 4A bukan sahaja mengajak pelajar menggunakan kemahiran berfikir tentang aktiviti-aktiviti yang telah dirancang tetapi mendekati dan mengapresiasi masyarakat mereka dan diharap ini akan berterusan pada jangka masa yang panjang.



NE: HEAD, HEART, HANDS FRAMEWORK

**C. Bahan Penilaian**

**Bahan Penilaian**

Penilaian adalah cara untuk mengumpulkan dan mentafsirkan maklumat tentang kebolehan, pengetahuan, pemahaman dan kemahiran yang diperoleh pelajar. Ia melibatkan proses untuk ‘mengenal pasti, memperoleh, dan menyediakan maklumat berguna bagi keputusan mempertimbangkan kebolehan para pelajar. Ia juga merupakan penentu jurang perbezaan antara “apa yang dihasilkan” dengan “apa yang dihasratkan”. Penilaian penting agar guru dapat mengenal pasti gambaran penuh keupayaan pelajar serta meninjau sejauh mana pengajaran itu berhasil. Dengan ini, pelajar dan guru dapat mengenal pasti langkah seterusnya dalam pembelajaran dan pengajaran.

Dalam memastikan bahawa penilaian yang dijalankan oleh guru bermakna kepada pembelajaran murid, penilaian harus selaras dengan pengajaran dan pembelajaran. Dengan kata lain, perkara-perkara yang dinilai menggambarkan apa yang diajarkan oleh guru dan dipelajari oleh murid.

Pakej penilaian ini bertujuan untuk membantu guru menjalankan penilaian dalam pengajaran sastera berdasarkan sukatan pelajaran. Diharapkan pakej penilaian ini akan dapat membantu guru menjalin dan menjalankan aktiviti penilaian ketika menggunakan sukatan pelajaran, huraian sukatan dan bahan-bahan pengajaran sokongan yang lain.

Beberapa alat penilaian yang digunakan dalam Pakej 4A digunakan sebagai contoh agar guru dapat menggabungjalin pelajaran yang dirancang dengan penilaian.

Oleh sebab pemilihan aktiviti dan alat penilaian bergantung pada keperluan pelajar dan pembelajaran yang berbeza-beza, contohan dan templat yang disediakan perlulah diubah suai.

Semoga guru dapat memanfaatkan pakej ini dalam mempertingkatkan pengajaran dan pembelajaran sastera.

**Tujuan Penilaian**

Pakej 4A memberi fokus kepada Penilaian untuk Pembelajaran (*Assessment for Learning*) dan Penilaian Pembelajaran (*Assessment of Learning*). Aktiviti Penilaian untuk Pembelajaran memberikan fokus pada peningkatan pembelajaran murid yang dapat dilihat dalam pakej ini.

Penilaian Pembelajaran (*Assessment of Learning*) pula merujuk kepada penilaian yang memberikan fokus pada produk. Penilaian pembelajaran bersifat akhiran dan dilakukan semasa pengajaran.

|  |  |  |
| --- | --- | --- |
| **Minggu Pertama** | **Aktiviti** | **Penilaian** |
|  | Menonton Video | Penyoalan- Soalan bertumpu dan bercapah berdasarkan klip video yang ditonton |
| Melengkapkan Lembaran Kerja | Pelajar akan diuji mengenai kosa kata, persoalan dan perwatakan berdasarkan cerpen. |
| Pembentangan Hasil Kerja Kumpulan (Topeng) | Para pelajar akan menilai hasil kerja rakan-rakan mereka dengan menggunakan rubrik penilaian rakan. |
| **Minggu Kedua** | **Aktiviti** | **Penilaian** |
|  | Menonton klip video | Penyoalan mengenai mesej yang terkandung dalam klip video secara lisan |
| Lintasan Galeri- Pameran ‘Story Board’ | Guru membuat penilaian berdasarkan hasil kerja murid dengan menggunakan rubrik penilaian guru. |
| Lembaran Kerja- Jaluran Komik | Guru menilai hasil kerja para pelajar dengan menggunakan rubrik penilaian dialog. |
| **Minggu Ketiga** | **Aktiviti** | **Penilaian** |
|  | Menonton Klip Video ‘Nujum Pak Belalang’ | Guru akan menanyakan soalan-soalan secara lisan untuk memantau pemahaman para pelajar |
| Lembaran Kerja ATM | Guru akan menilai lembaran kerja yang telah dilakukan oleh para pelajar. |
| Pendeklamasian sajak | Guru menilai prestasi pelajar secara serentak dengan menggunakan rubrik penilaian deklamasi sajak. |
| **Minggu Keempat** | **Aktiviti** | **Penilaian** |
|  | Perbahasan | Pakej Penilaian ABC:  Guru akan menilai kelakonan setiap individu dengan menggunakan rubrik penilaian individu, serta kelakonan kumpulan dengan menggunakan rubrik penilaian pasukan. |

Guru dan pelajar mempunyai objektif yang berbeza dalam aspek penilaian:

|  |  |  |
| --- | --- | --- |
| **Guru** | **Pelajar** | **Contoh dari 4A** |
| * mengetahui pencapaian matlamat * pembelajaran | * mengetahui pencapaian matlamat pengajaran | * Aktiviti APC (Asesmen-Plot&Pengajaran-Cerita) pada minggu kedua di mana pelajar mengetahui rasional aktiviti-aktiviti seperti *storyboard* dan jaluran komik. |
| * mengenal pasti kekuatan dan kelemahan | * mengetahui keberkesanan pengajaran | * Aktiviti ATM (Asesmen-Tonton-Menulis) pada minggu ketiga di mana guru dapat menilai keberkesanan pengajaran sastera melalui ujian yang dijalankan. |
| * mengukur kemajuan kendiri / rakan | * memantau kemajuan murid | * Aktiviti A3D (Asesmen-3D) pada minggu pertama di mana pelajar dapat menilai penghasilan kerja seperti topeng dari kumpulan lain. |
| * merangsang pencapaian yang lebih tinggi | * mengenal pasti tahap pencapaian murid * yang lebih tinggi | * Aktiviti ABC (Asesmen-Bahas-Cemerlang) pada minggu keempat di mana sesi perbahasan merangsang pencapaian yang lebih tinggi. |

**Penilaian Formatif dan Sumatif**

Dua jenis penilaian yang terdapat dalam Pakej 4A ialah formatif dan sumatif. Kedua-dua jenis penilaian ini saling melengkapi dan perlu dijalankan untuk memperoleh gambaran lengkap mengenai tahap keupayaan dan pencapaian murid dalam pelajaran bahasa serta meninjau keberkesanan pengajaran guru.

|  |  |
| --- | --- |
| **Penilaian Formatif** | **Penilaian Sumatif** |
| * Penyoalan * Rubrik Penilaian kendiri * Rubrik Penilaian rakan * Lembaran Kerja * Pembentangan | * Perbahasan |

Penilaian formatif dan sumatif mempunyai ciri-ciri perbezaan dan dapat dilakukan seperti yang ditunjukkan dalam jadual Pakej 4A untuk cerpen Menatap Wajah.

**Perbezaan:**

|  |  |
| --- | --- |
| **Formatif** | **Sumatif** |
| Ujian formal atau tidak formal untuk mengesan penguasaan dan kemajuan pelajaran | Ujian formal untuk mengesan pencapaian pada sesuatu tahap |
| Mengesan kemajuan pelajar untuk memperbaiki kelemahannya | Mengesan pencapaian murid berdasarkan beberapa unit pembelajaran dan |
| Ditadbirkan selepas mengajar satu atau beberapa kemahiran | Ditadbirkan selepas mengajar beberapa unit kemahiran |

**Alat-alat Penilaian**

Terdapat pelbagai alat penilaian yang dapat digunakan untuk menguji pencapaian murid. Kebanyakan alat-alat ini boleh diubah suai untuk menilai kemahiran yang diajarkan. Isu yang paling penting adalah alat yang digunakan sesuai dan dapat memberikan maklumat tentang pencapaian murid. Antara alat-alat penilaian yang boleh digunakan termasuklah portfolio, senarai semak, rubrik, borang refleksi, borang persidangan, lembaran kerja yang berbentuk kuiz, penyusun grafik, soalan kefahaman, latihan mengisi tempat kosong dan sebagainya. Pakej 4A telah melakarkan 1 contoh untuk kegunaan guru yang dapat digunakan dalam pengajaran sastera khusus untuk cerpen Menatap Wajahnya.

|  |  |
| --- | --- |
| **Penilaian Guru** | **Kegunaan** |
| * Lembaran Kerja- Minggu 3 (ATM) * Para pelajar dikehendaki untuk menjawab soalan-soalan yang telah dibentuk. | * Guru akan menilai hasil kerja pelajar dan memulangkan lembaran kerja tersebut agar para pelajar dapat mengetahui kesilapan mereka. |

Penilaian merupakan satu komponen yang penting dalam proses pendidikan. Jika ia dirancang dan ditadbir dengan teliti, penilaian boleh memberikan faedah yang pelbagai kepada palajar dan guru.

**Keberkesanan Penilaian**

Keberkesanan penilaian itu bergantung pada pada jenis penilaian yang digunakan dan jika ia dapat mencapai matlamat penilaian tersebut. Setiap jenis penilaian itu mempunyai kebaikan dan kelemahan masing-masing. Tiada satu jenis penilaian pun yang bersifat ‘sempurna’. Guru harus peka terhadap penggunaan jenis penilaian yang paling sesuai yang dapt memenuhi keperluan para pelajar serta mencapai matlamat yang dikehendaki.

|  |  |  |
| --- | --- | --- |
| **Jenis Penilaian** | **Kebaikan** | **Kelemahan** |
| Penyoalan secara lisan | * Dapat dilakukan dengan mudah. | * Pelajar yang tidak ditanyakan sesuatu soalan itu mungkin tidak akan memikirkan jawapan pada soalan itu. Sukar bagi guru memantau pemahaman kesemua pelajar. |
| Rubrik Penilaian Kendiri | * Dapat memupuk sikap mandiri di kalangan pelajar. | * Para pelajar mungkin akan ‘terpesong’ dan tidak akan menilai diri sendiri. Tambahan pula, sukar bagi mereka mencungkil kelemahan sendiri. |
| Rubrik Penilaian Rakan | * Mendapatkan seseorang yang lain untuk menilai dapat mencungkil kelemahan seseorang dengan lebih efektif. | * Rakan-rakan mungkin akan membuat kesilapan semasa sesuatu penilaian kerana kurang mahir dalam sesuatu perkara itu. |
| Pembentangan | * Guru dapat melakukan penilaian sekaligus, serta kumpulan-kumpulan lain dapat melihat hasil kerja yang dibentangkan kumpulan tersebut, dan dapat menimba nilai tambah. | * Sukar bagi guru untuk memantau penglibatan aktif kesemua pelajar, kerana mungkin terdapat segolongan pelajar yang tidak mahu menyumbang langsung. |
| Lintasan Galeri | * Penilaian dapat dilakukan secara serentak. | * Para pelajar mungkin hanya akan ‘bersiar-siar’ melihat pameran rakan-rakan mereka dan tidak membuat penilaian langsung. |

**D. Darjah Keberkesanan**

Ternyata pakej 4A ini turut mempunyai beberapa aspek yang menjejas darjah keberkesanannya setelah diimplementasikan. Ia amat penting untuk guru menilai keberkesanan penggunaan pakej penilaian 4A ini supaya ia sesuai dengan kebolehan pelajar dan juga faktor-faktor lain yang dapat menjejas keberkesanan matlamat yang ingin dicapai dengan pengimplementasian pakej penilaian 4A ini. Antaranya adalah kesesuaian faktor-faktor persekitaran dan juga keaslian bentuk pakej penilaian 4A ini.

**Keaslian Bentuk**

Pakej Penilaian ini bersifat autentik berdasarkan kurikulum sastera Melayu yang diimplementasikan oleh Kementerian Pendidikan Singapura (MOE). Kegiatan-kegiatannya sangat praktikal dan kumpulan merasakan ia dapat merangsangkan apresiasi pelajar terhadap pembelajaran sastera di dalam mahupun di luar kelas.

Aktiviti-aktiviti yang disarankan kebanyakannya mungkin belum lagi dikendalikan di sekolah-sekolah untuk mengajar sastera Melayu di Singapura. Sebagai contoh, penggunaan teks cerpen ini sebagai mauduk untuk sesi perbahasan yang diadakan pada minggu terakhir pakej penilaian ini. Pakej penilaian ini lebih berpusatkan kepada pelajar di mana pelajar menggunakan psikomotor dan kemahiran mereka untuk menghasilkan produk yang diingini.

**Kesesuaian Faktor-faktor persekitaran**

Kumpulan merasakan bahawa tempat yang disarankan dalam pakej 4A ini sangat sesuai, terutamanya untuk aktiviti mengapresiasi sajak dengan penggunaan lampu berwarna. Ia sudah tentu dapat meningkatkan lagi apresiasi pelajar terhadap sastera sewaktu mereka mendeklamasikan sajak tersebut. Kumpulan turut berpendapat bahawa darjah keberkesanan pakej penilaian 4A ini bergantung kepada kurang gangguan bunyi dari kawasan luar seperti kerja-kerja pembaikan yang sedang dijalankan di dalam atau berdekatan sekolah.

Cuaca yang terlalu panas sudah tentu akan menjejas penumpuan pelajar untuk mengapresiasi sastera dan menyebabkan mereka kurang berfokus di dalam kelas dan sebagainya. Masa kelas diadakan juga boleh menjejas penumpuan pelajar terhadap mengapresiasi sastera. Adalah lebih baik jika kelas diadakan pada awal pagi kerana pelajar masih lagi segar dan lebih bersedia untuk mencuba aktiviti-aktiviti menarik yang terkandung dalam pakej penilaian 4A ini. Walau bagaimanapun, guru boleh sahaja membawa pelajar ke tempat yang lebih menarik dan dapat merangsangkan minat pelajar terhadap sastera.

**Hambatan-hambatan lain & Penyelesaiannya**

Kumpulan juga merasakan bahawa terdapat beberapa hambatan yang lain yang perlu dipertikaikan agar dapat diatasi sewaktu guru membuat pengendalian pakej penilaian 4A ini. Adalah penting untuk sesi perbahasan mengikut tema dan persoalan yang dapat diraih dalam teks cerpen ‘Menatap Wajahnya’ kerana para pelajar mungkin akan berbahas tanpa mengaitkan isi-isi perbahasan mereka dengan teks cerpen. Ada pula pelajar yang kurang beryakinan diri dan pelajar sebegini perlu dirangsangkan minat dan apresiasinya terhadap sastera supaya dapat berbahas dengan baik bersama kumpulannya.

Secara keseluruhan pula, kumpulan merasakan mungkin masa kurang mencukupi kerana guru terpaksa mengajar sekurang-kurangnya dua aspek sastera dalam setiap kelas menggunakan kaedah eklektik. Oleh itu, adalah wajar jika guru merancang dan memilih aktiviti-aktiviti yang disarankan dalam pakej penilaian 4A ini dengan baik dan teliti mengikut kemampuan pelajar dalam kelas mereka. Kumpulan juga berpendapat mungkin terdapat beberapa pelajar yang tiada gagasan idea untuk menghasil topeng untuk kumpulan mereka dan mungkin sahaja mereka akan meniru hasil kerja dari kumpulan lain. Oleh itu, guru perlu memastikan bahawa setiap kumpulan menggunakan kreativiti dan kebolehan mereka masing-masing dengan melihat ‘sketching’ atau lakaran idea kumpulan-kumpulan di dalam kelas sebelum para pelajar mula menghasilkan topeng tersebut.

**Rumusan**

Pakej penilaian yang telah dilakarkan ini mempunyai beberapa penerapan yang selaras dengan pengetahuan sedia para pelajar agar mereka dapat mengaitkan dan mencerna maklumat yang sedia ada dengan maklumat baharu yang bakal diraih. Pelbagai penerapan seperti penerapan ICT, penerapan mesej Pendidikan Nasional, penerapan nilai Arif Budiman dan penerapan kemahiran berfikir di samping aspek-aspek pembelajaran yang sangat kaya seperti aspek kecerdasan pebagai, pembelajaran kontekstual, pembelajaran pembezaan dan pembelajaran berpusatkan pelajar dapat memastikan program yang dilakarkan itu berstruktur dan padat serta dapat dijalankan di dalam suasana pembelajaran yang tidak terancam. Selain ini, ia dapat memenuhi keperluan dan profil para pelajar yang rencam dan dinamik, di samping mengembangkan daya intelek dan potensi mereka. Tambahan pula, pada abad ke-21 ini, sebagai seorang pendidik, kita harus berfokus untuk melahirkan insan-insan yang berdaya saing dan mempunyai pembangunan yang sihat daripada segala aspek; secara holistiknya.

Ianya hanya dapat dilihat bahawa pakej ini bukanlah hanya suatu pakej yang mandiri yang hanya mempunyai suatu matlamat sahaja, malah ia ‘berganding bahu’ dengan pelbagai aspek dan penerapan untuk membentuk para pelajar secara total agar mereka dapat meraih manfaat yang lebih, hasil daripada pelibatan mereka itu. Yang pentingnya, penilaian itu harus dijalankan secra berkesan suapaya perkembangan pemahaman pelajar dan kaedah pengajaran guru dapat ditinjau dari masa ke semasa dan disesuaikan mengikutkan keperluan para pelajar.

Sebagai seorang guru, wajar diingatkan bahawa tiada suatu pendekatan pun yang boleh digunakan sekaligus untuk kesemua pengajaran atau program. Ini bermaksud tiada pendekatan yang bersifat *one-size-fits all,* justeru, guru perlu bersikap lebih proaktif dan berinisiatif untuk memastikan pendekatan yang digunakan dapat disesuaikan dengan kesemua keperluan pelajar agar tiada pelajar yang ‘diabaikan’, di samping mencapai matlamat dan objektif sesuatu perancangan itu.

**Lampiran**

**Minggu Pertama**

Lampiran A1 - Rancangan Pengajaran A3D

Lampiran A2 - Lembaran Kerja 1 (Kosa Kata Ketabahan)

Lampiran A3 - Lembaran Kerja 2 (Persoalan)

Lampiran A4 - Lembaran Kerja 3 (Watak & Perwatakan)

Lampiran A5 - Lembaran Kerja 4 (Lintasan Galeri)

Lampiran A6 - Lembaran Kerja 5 (Rubrik Penilaian Rakan)

Lampiran A7 - Lembaran Kerja 6 (Borang Renungan Kertas Sebak)

**Minggu Kedua**

Lampiran B1 - Rancangan Pengajaran APC

Lampiran B2 – Rubrik Penilaian Guru (Storyboard)

Lampiran B3 - Lembaran Kerja 1 (Lintasan Galeri – Storyboard)

Lampiran B4 - Lembaran Kerja 2 (Laguku Bercerita)

Lampiran B5 - Lembaran Kerja 3 (Jaluran Komik)

Lampiran B6 – Rubrik Penilaian Guru (Deklamasi Sajak)

Lampiran B7 – Rubrik Penilaian Guru (Dialog – Jaluran Komik)

**Minggu Ketiga**

Lampiran C1 – Rancangan Pengajaran ATM

Lampiran C2 – Lembaran Kerja 1 (Lembaran ATM)

Lampiran C3 – Lembaran Kerja 2 (Jawapan ATM)

Lampiran C4 – Slaid Guru Lembaran persiapan ABC

Lampiran C5 – Lembaran Kerja 3 (persiapan ABC)

**Minggu Keempat**

Lampiran D1 – Rancangan Pengajaran ABC

Lampiran D2 – Lembaran Kerja 3 (Peranan, Tugasan, Borang untuk Pelajar)

Lampiran D3 – Lembaran Kerja 2 (Borang Markah)

Lampiran D4 – Slaid Contoh Helaian Undi

Lampiran D5 – Rubrik Penilaian Guru (Rubrik Menilai Individu)